齋居感興二十首  其七
作者：朱熹
朝代：宋

paragraphs: 晉陽啟唐祚，王明紹巢封。
垂統已如此，繼體宜昏風。
麀聚瀆天倫，牝晨司禍凶。
乾綱一以墜，天樞遂崇崇。
淫毒穢宸極，虐熖燔蒼穹。
向非狄張徒，誰辦取日功。
云何歐陽子，秉筆迷至公。
唐經亂周紀，凡例孰此容。
侃侃范太史，受說伊川翁。
春秋二三策，萬古開羣蒙。